Na temelju članka 91. i 160. Statuta Osnovne škole Borovje, Zagreb, Učiteljsko vijeće na 5. sjednici održanoj 24. studenog 2022. godine donijelo je

**POSLOVNIK O RADU**

**UČITELJSKOG VIJEĆA I RAZREDNOG VIJEĆA**

# I. OPĆE ODREDBE

Članak 1.

Poslovnikom o radu Učiteljskog vijeća i Razrednog vijeća (u daljnjem tekstu: Poslovnik) uređuje se:

* pripremanje sjednica
* sazivanje sjednica
* rad i red na sjednicama
* položaj članova
* zapisnik i druga pitanja značajna za održavanje sjednica
* izvješće radnika o radu tijela.

Članak 2.

Odredbe Poslovnika primjenjuju se na članove Učiteljskog vijeća i Razrednog vijeća (u daljnjem tekstu: Vijeća ) te na druge osobe koje su nazočne na sjednicama Vijeća.

Članak 3.

O pravilnoj primjeni odredaba ovoga Poslovnika brine se ravnatelj kao predsjedavatelj sjednice Učiteljskog vijeća odnosno razrednik kao predsjedavatelj sjednice Razrednog vijeća, odnosno osobe koja ih zamjenjuje u slučaju odsutnosti (u daljnjem tekstu: predsjedavatelj).

# II. SJEDNICE VIJEĆA

# 1.Sazivanje i pripremanje sjednica

Članak 4.

1. Vijeće radi na sjednicama.
2. Uz članove vijeća na sjednicama mogu biti nazočne i druge osobe koje su pozvane na sjednicu.
3. Kada se na sjednicama Vijeća raspravlja o pitanjima ili podatcima koji predstavljaju poslovnu ili drugu tajnu prema zakonu ili općem aktu Škole, sjednice se održavaju samo uz nazočnost članova Vijeća.

Članak 5.

1. Sjednice Vijeća održavaju se u pravilu u sjedištu škole.
2. Sjednice Vijeća održavaju se prema potrebi.

Članak 6.

1. Sjednice Vijeća priprema predsjedavatelj. U pripremi sjednica pomaže ravnatelj ili druge osobe koje obavljaju poslove u svezi s pitanjima za raspravu na sjednici.
2. Sjednice se moraju pripremiti tako da se rad na sjednici odvija učinkovito i ekonomično, a odluke donose pravodobno i u skladu s propisima i općim aktima škole.
3. Ako predsjedavatelj Vijeća ocijeni da pripremljeni materijal za sjednicu nije dovoljno stručno ili precizno uređen ili dokumentiran, treba ga vratiti na doradu ili ga ne uvrstiti za sjednicu.

Članak 7.

(1) Prijedlog dnevnog reda sjednice sastavlja predsjedavatelj Vijeća.

(2) Kod predlaganja dnevnog reda predsjedavatelj je dužan voditi računa:

* da se u dnevni red uvrste predmeti o kojima je Vijeće ovlašteno raspravljati i odlučivati
* da dnevni red ne bude opsežan
* da predmeti koji su uvršteni u dnevni red budu pripremljeni tako da se članovi mogu   
  upoznati s predmetom i o njemu raspravljati i odlučivati na istoj sjednici.

Članak 8.

(1) Sjednicu saziva predsjedavatelj Vijeća.

(2) Prijedlog za sazivanje sjednice može dati svaki član Vijeća.

(3) Predsjedavatelj je obvezan sazvati sjednicu ako to traži 1/3 članova vijeća ili ravnatelj.

(4) Ako predsjedavatelj ne izvrši obvezu iz stavka 3. ovoga članka, a radi se o zakonitosti rada

škole, sjednicu Vijeća ovlašten je sazvati ravnatelj.

Članak 9.

O održavanju sjednice članovi Vijeća obavještavaju pismenim pozivom putem školske oglasne ploče i/ili e- poštom.

Članak 10.

Obavijest iz članka 9. sadrži:

* mjesto i vrijeme održavanja sjednice
* prijedlog dnevnog reda
* potpis predsjedavajućeg.

# 2. Tijek sjednice

Članak 11.

(1) Sjednici Učiteljskog vijeća predsjedava ravnatelj, a u slučaju njegove spriječenosti zamjenik ravnatelja.

(2) Sjednici razrednog vijeća predsjedava razrednik, a u slučaju njegove spriječenosti osoba koju  
 ovlasti ravnatelj.

Članak 12.

1. Prije početka sjednice predsjedavatelj provjerava je li sjednici nazočna potrebna većina članova Vijeća.
2. Ako je na sjednici nazočan dostatan broj članova, predsjedavatelj započinje sjednicu.
3. Ostali nazočni na sjednici imaju pravo sudjelovati u raspravi uz prethodnu suglasnost predsjedavatelja, ali bez prava odlučivanja.

Članak 13.

1. Dnevni red sjednice utvrđuju članovi Vijeća na temelju prijedloga dnevnog reda koji je naznačen u pozivu za sjednicu, odnosno koji predloži predsjedavatelj.
2. Svaki član ima pravo prije utvrđivanja dnevnog reda predložiti da se o pojedinoj točki dnevnog reda ne raspravlja ako ona nije odgovarajuće pripremljena ili ako na sjednici nije nazočan potrebni izvjestitelj.
3. Predsjedavatelj sjednice proglašava utvrđeni dnevni red.
4. Utvrđeni dnevni red ne može se tijekom sjednice mijenjati.

Članak 14.

1. Nakon utvrđenog dnevnog reda prelazi se na raspravu i odlučivanje o predmetima dnevnog reda, redoslijedom koji je utvrđen u dnevnom redu.
2. Pravo odlučivanja na sjednici imaju samo članovi Vijeća.
3. Ostali nazočni na sjednici imaju pravo sudjelovati u raspravi uz prethodnu suglasnost predsjedavatelja, ali bez prava odlučivanja**.**

Članak 15.

Materijale na sjednici obrazlaže osoba koja je materijale pripremila, odnosno na koju se materijal odnosi.

Članak 16.

* 1. Prijavljeni za raspravu mogu sudjelovati u raspravi prema redoslijedu kojim su se prijavili i prema dopuštenju predsjedavatelja.
  2. Izvan reda prijavljivanja u raspravu se uz dopuštenje predsjedavatelja može uključiti izvjestitelj u određenoj točki dnevnog reda ako on to zatraži ili ako je to potrebno zbog dopunskog objašnjenja pojedinog predmeta

Članak 17.

1. Osoba koja sudjeluje u raspravi, može o istom predmetu govoriti više puta, ali sam uz dopuštenje predsjedavatelja.
2. Na prijedlog predsjedavatelja ili člana vijeće može odlučiti o uskraćivanju sudjelovanja u raspravi sudioniku koji je već govorio o istom predmetu.
3. Pravo na ponovno sudjelovanje u raspravi sudionik ima tek nakon što završe s izlaganjem osobe koje su se prvi put prijavile za raspravu.

Članak 18.

Sudionik u raspravi obvezan je pridržavati se predmeta rasprave prema utvrđenom dnevnom redu.

Članak 19.

(1) Sudionik u raspravi dužan je govoriti kratko i jasno i iznositi prijedloge za rješavanje predmeta o kojima se raspravlja.

(2) Predsjedavatelj sjednice dužan je skrbiti se da sudionika u raspravi nitko ne smeta za vrijeme njegova izlaganja.

Članak 20.

Na prijedlog predsjedavatelja ili drugog člana vijeće može odlučiti da se rasprava o pojedinom predmetu prekine i da se predmet ponovno prouči ili dopuni, odnosno da se pribave dodatni podatci za iduću sjednicu.

Članak 21.

Kada se na sjednici raspravlja o podatcima ili ispravama koje predstavljaju poslovnu ili drugu tajnu, predsjedavatelj će upozoriti članove Vijeća da se ti podatci ili isprave smatraju tajnom i da su ih članovi dužni čuvati kao tajnu.

Članak 22.

1. Rasprava o pojedinoj točki dnevnog reda traje sve dok prijavljeni sudionici u raspravi ne završe svoja izlaganja.
2. Kada predsjedavatelj potvrdi da više nema prijavljenih sudionika u raspravi o određenom predmetu, zaključit će raspravu.
3. Na prijedlog predsjedavatelja ili drugog člana Vijeće može odlučiti da se rasprava o pojedinom predmetu zaključi i prije nego što svi prijavljeni dobiju riječ, ako je predmet dovoljno razmotren i o njemu se može pravovaljano odlučiti.

# 3. Održavanje reda i stegovne mjere

Članak 23.

Svakoj osobi koja sudjeluje u radu na sjednici, ukoliko se ne pridržava reda i ne poštuje odredbe ovoga poslovnika, mogu se izreći ove stegovne mjere:

* opomena
* uskraćenje sudjelovanja u raspravi
* udaljenje sa sjednice.

Članak 24.

1. Opomena se izriče osobi:

* koja u izlaganju odstupi od predmeta o kojem se raspravlja
* koja se uključi u raspravu bez dopuštenja predsjedavatelja
* koja svojim upadicama ili na drugi način ometa govornika
* koja omalovažava ili vrijeđa predsjedavatelja, članove ili druge osobe nazočne na sjednici vijeća
* koja na drugi način krši odredbe poslovnika i remeti red na sjednici.

1. Opomenu izriče predsjedavatelj.

Članak 25.

1. Mjera uskraćivanja sudjelovanja u raspravi izriče se osobi koja i nakon izrečene opomene govorom, izjavama ili ponašanjem nastavi s kršenjem odredaba ovoga poslovnika.
2. Mjeru uskraćenja sudjelovanja u raspravi izriče predsjedavatelj.

Članak 26.

1. Mjera udaljavanja sa sjednice izriče se osobi kojoj je ranije izrečena mjera uskraćenja sudjelovanja u raspravi, a koja toliko remeti red i krši odredbe ovog poslovnika da dovodi u pitanje daljnje održavanja sjednice.
2. Mjeru udaljavanja sa sjednice, na prijedlog predsjedavatelja, izriče Vijeće.
3. Osoba kojoj je izrečena mjera udaljavanja sa sjednice, dužna je odmah napustiti prostor u kojem se održava sjednica.
4. Udaljavanje sa sjednice odnosi se samo na sjednicu na kojoj je ova mjera izrečena.

# 4. Odlaganje i prekid sjednice

Članak 27.

1. Sjednica Vijeća odložit će se kada nastupe okolnosti koje onemogućuju održavanje sjednice u zakazano vrijeme.
2. Sjednica će se odložiti i kada se prije započinjanja sjednice utvrdi da na sjednici nije nazočan potreban broj članova Vijeća.
3. Sjednicu odlaže predsjedavatelj sjednice.

Članak 28.

1. Sjednica se prekida:

* kada se tijekom sjednice broj nazočnih članova smanji ispod broja potrebitog za održavanje sjednice
* kada dođe do težeg remećenja reda na sjednici, a predsjedavatelj nije u mogućnosti održati red primjenom mjera iz članka 23. ovoga poslovnika,
* kada o pojedinom predmetu treba pribaviti dodatne podatke ili isprave.

1. Sjednicu prekida predsjedavatelj sjednice.
2. Ako pojedini član smatra da nema razloga za prekid sjednice, on može predložiti da se sjednica nastavi.
3. Odluku o nastavku sjednice prema stavku 3. ovoga članka donosi Vijeće.

Članak 29.

Kada je sjednica odložena ili prekinuta, predsjedavatelj izvješćuje nazočne članove o novom vremenu održavanja sjednice, a ostale članove u skladu s člankom 9. ovoga poslovnika.

# 5. Odlučivanje na sjednici

Članak 30.

1. Nakon završene rasprave prema članku 22. ovoga Poslovnika vijeće pristupa odlučivanju.
2. Za pravovaljano raspravljanje i odlučivanje potrebno je da na sjednici bude nazočna većina ukupnog broja članova Vijeća.
3. Prije glasovanja predsjedavatelj oblikuje prijedlog odluke ili zaključka koji se treba donijeti u svezi s pojedinom točkom dnevnog reda.

Članak 31.

1. Vijeće odlučuje javnim glasovanjem, osim kada je zakonom ili prethodnom odlukom Vijeća određeno da se o pojedinom predmetu glasuje tajno.
2. Članovi glasuju javno tako da se dizanjem ruke izjašnjavaju *za* ili *protiv* prijedloga odluke odnosno zaključka.
3. Članovi glasuju tajno tako da na glasačkom listiću zaokruže redni broj ispred osobe ili prijedloga za koji glasuju.

Članak 32.

1. Vijeće odlučuje većinom glasova nazočnih članova, osim kada je zakonom određeno drukčije.
2. Rezultate glasovanja utvrđuje predsjedavatelj sjednice.
3. Na temelju rezultata glasovanja predsjedavatelj sjednice objavljuje je li određeni prijedlog usvojen ili odbijen.

Članak 33.

Kod određivanja obveza radnih tijela ili pojedinaca mora biti razvidno tko je izvršitelj, u kojem roku i na koji će način izvijestiti Vijeća o izvršenju obveze.

Članak 34.

Nakon što je iscrpljen dnevni red i svi predmeti predviđeni dnevnim redom raspravljeni njima odlučeno, predsjedavatelj zaključuje sjednicu.

# III. PRAVA I DUŽNOSTI ČLANOVA

Članak 35.

1. Članovi Vijeća mogu:

* sudjelovati u radu sjednica Vijeća
* postavljati pitanja predsjedavatelju i drugim osobama koje sudjeluju u radu na sjednici
* podnositi prijedloge i zahtijevati da se o njima raspravlja i odlučuje.

1. Članovi Vijeća mogu od predsjedavatelja mogu tražiti obavijesti i uvid u materijale koji su im kao članovima potrebni.

Članak 36.

Član Vijeća dužan je čuvati poslovnu tajnu i druge povjerljive podatke koje sazna u obavljanju dužnosti člana.

Članak 37.

Za vrijeme dok obavlja dužnost člana Vijeća, član ne smije koristiti ni isticati podatke o svom članstvu na način kojim bi ostvario neke pogodnosti.

# IV. ZAPISNIK I AKTI SA SJEDNICE

Članak 38.

1. O radu sjednice vijeća vodi se zapisnik.
2. Zapisnik se može voditi pisano i/ili snimati tonski.
3. Zapisnik vodi član Učiteljskog vijeća (učitelj ili stručni suradnik) kojega na sjednici odredi predsjedavatelj.
4. Zapisnik sjednice razrednog vijeća vodi razrednik.

Članak 39.

(1) Zapisnik ima obilježje isprave kojom se potvrđuje rad i oblik rada vijeća.

(2) Zapisnik sadrži:

1. redni broj, mjesto i vrijeme održavanja sjednice, ime i prezime predsjedavatelja, broj članova nazočnih odnosno nenazočnih na sjednici
2. broj i imena članova koji su opravdali svoj izostanak
3. imena ostalih osoba nazočnih na sjednici
4. potvrdu da je na sjednici nazočan potreban broj članova za pravovaljano odlučivanje
5. predloženi i usvojeni dnevni red
6. tijek rada na sjednici i predmete o kojima se raspravljalo te imena osoba koje su sudjelovale u raspravi i sažet prikaz njihova izlaganja
7. rezultate glasovanja o pojedinim prijedlozima
8. vrijeme zaključivanja ili prekida sjednice
9. oznaku priloga koji su sastavni dio zapisnika
10. potpis predsjedavatelja sjednice i zapisničara.

Članak 40.

Čistopis zapisnika Učiteljskog vijeća potpisuje Predsjedavatelj sjednice na koju se zapisnik odnosi te zapisničar.

Predsjedavatelj sjednice Razrednog vijeća obvezan je unijeti zapisnik u e-dnevnik.

Članak 41.

Ako se zapisnik sastoji od više listova, na svakom listu mora biti potpis predsjedavatelja sjednice i zapisničara. Svaki list (stranica) mora biti označen rednim brojem.

Članak 42.

1. Ako je u zapisniku bilo što pogrešno zapisano, dopušteno je pogrešku precrtati, s tim da ostane vidljivo što je prvobitno bilo zapisano. Ispravak se može učiniti između redova ili na kraju zapisnika. Ispravak će svojim potpisom ovjeriti predsjedavatelj sjednice i zapisničar.
2. Nije dopušteno zapisnik uništiti ili ga zamijeniti novim.

Članak 43.

Odluke i zaključci unose se u zapisnik u obliku u kakvom su doneseni.

Članak 44.

1. Svakom radniku ili učeniku koji je prema zakonu pokrenuo postupak zaštite stečenih prava, predsjedavatelj vijeća dužan je na njegov zahtjev omogućiti uvid u dio zapisnika koji se odnosi na zaštitu tih prava
2. Izvodi, prijepisi i preslike zapisnika mogu se davati pravosudnim i upravnim tijelima samo na njihov pisani zahtjev.

Članak 45.

Tekst pojedinačnog akta koji je na sjednici donijelo Vijeće, potpisuje predsjedavatelj te sjednice.

# V. PRIJELAZNE I ZAVRŠNE ODREDBE

Članak 46.

Odredbe ovoga Poslovnika na odgovarajući način primjenjivat će se i na radna tijela koja imenuje Vijeće.

Članak 47.

(1) Ovaj Poslovnik stupa na snagu osam dana od objave na oglasnoj ploči Škole, a objavljen je 25.11 2022. godine na oglasnoj ploči Škole.

(2) U roku od osam dana od stupanja na snagu ovaj Poslovnik objavljuje se na mrežnim stranicama Školske ustanove.

KLASA: 011-02/22-01/01

URBROJ: 251-435-02-22-5

Zagreb, 24.11. 2022. god.

Ravnateljica Škole:

mr.sc. Branka Štefok Bojadžija